Bloulig-saak: Bestuurder hoor lot | Maroela Media
Joseph Motsamai Semitjie Dinsdag in die hof. Foto: Werner Beukes / SAPA
Landdros Abdul Khan het Semitjie skuldig bevind op aanklagte van roekelose en nalatige bestuur. "Die beskuldigde word skuldig bevind aan roekelose en nalatige bestuur. Hy het ook versuim om bystand aan die beseerde op die ongelukstoneel te verleen," het Khan gesê.
Priscilla en Paul Ferreira, Thomas se ouers, Dinsdag in die hof. Foto: Werner Beukes / SAPA
Semitjie het tereg gestaan op aanklagte van roekelose of nalatige bestuur, opsetlike saakbeskadiging, versuim om bystand aan beseerdes op 'n ongelukstoneel te verleen en dat hy beserings veroorsaak het. Semitjie het die ampsmotor van Humphrey Mmemezi, destyds Gautengse LUR vir plaaslike regering en behuising, bestuur en glo 'n rooi verkeerslig verontagsaam toe hy Thomas se motorfiets getref het. Semitjie beweer hy moes Mmemezi na 'n vergadering haas en dat hy opdrag gekry het om blou ligte te gebruik. Ferreira het ernstige beserings in die ongeluk opgedoen.
Khan het Dinsdag gesê Semitjie het roekeloos opgetree deur slegs die blou ligte van die ampsvoertuig aan te skakel en nie van die voertuig se sirene gebruik te maak om ander padgebruikers te waarsku nie. "Hy het ook roekeloos opgetree deur te versuim om seker te maak die kruising was veilig voor hy dit binnegegaan het, en het daarvoor 'n gevaar vir homself en ander padgebruikers veroorsaak."
Khan het gesê die hof het alle getuienis van 'n staatsgetuie aanvaar, aangesien Ferreira nie in 'n toestand was om self te getuig nie.
Volgens die staatsgetuie was dit onmoontlik om te aanvaar dat Semitjie die kruising gaan oorsteek, aangesien hy nié sy sirene aangehad het nie.
Semitjie het ook geen gevorderde bestuurkwalifikasies nie en het opgetree asof hy een het, terwyl geweet het dat hy nie bekwaam is nie, het Khan gesê.
Semitjie se straf moet nog bepaal word.
Wel dis vir 'n verandering 'n bietjie goeie nuus. Wat minder goed is, is dat Humphrey Mmemezi nie ook vervolg is nie, aangesien hy blykbaar die opdrag gegee het. En van wanneer af is laatwees vir 'n vergadering geldige rede vir 'n blou lig? Wat van 'n bietjie vroeër opstaan…?